Document ID: /roh_data/filtered/fineweb-2-filterrobots_roh.jsonl.gz/1823

Ils parlamentaris grischuns persequiteschan in zic inquetads ils svilups actuals enturn l'Uniun Europeica. Surtut la tendenza dals ultims onns, da centralisar adina pli fitg la pussanza a Brüssel vegn crititgada. Quai saja tranter auter era la raschun daco ch'i dettia en blers pajais giavischs per sa distatgar da l'UE.
«Mintgin guarda be per sasez»
Silva Semadeni (PS) è persvasa che l'Uniun Europeica sto daventar pli ferma, sociala ed ecologica. I dettia memia blers che pensan che las schliaziuns naziunalas sajan meglras che las communablas.
Regal per l'Europa: Dunnas ed umens engaschads
«Pulpa e chaschiel per politichers da Brüssel»
Magdalena Martullo-Blocher (PPS) crititgescha la birocrazia en l'UE e politichers che celebreschan lur pussanza. Gist per l'economia fissi dentant necessari che l'Uniun Europeica laschass dapli libertads als singuls stadis.
Regal per l'Europa: In di en il Grischun
«Dapli autonomia per ils commembers»
Martin Candinas (PCD) cusseglia a l'Uniun Europeica da reponderar sias structuras e da decentralisar las pussanzas. La Svizra pudess esser in exempel.
Regal per l'Europa: Carta da la Svizra
«Grazia a l'UE n'avain nagina guerra»
Duri Campell (PBD) giavischa che l'UE chatta ina via per sa tegnair ensemen. L'idea ch'ils stadis fissan pli ferms sch'els extrassan, saja privlusa.
Regal a l'Europa: Sche la Svizra entrass (n'è dentant betg realistic)
Di da l'Europa - la naschientscha da l'UE
Il di da l'Europa vegn festivà mintgamai ils 9 da matg - en memoria al di da la decleraziun da Schuman: Ils 9 da matg 1950 ha l'anteriur minister da l'exteriur franzos Robert Schuman tegnì in pled a Paris ed ha declerà sia idea d'ina nova furma da collavuraziun en l'Europa - tranter auter per evitar guerras tranter stadis europeics. Quest'idea da Schuman vala sco cumenzament da l'Uniun Europeica dad ozendi.
RR actualitad 06.00ff